Šimon Nemec

Šimon Nemec (* 15. február 2004, Liptovský Mikuláš, Slovensko) je slovenský hokejový obranca, v súčasnosti hráč tímu New Jersey Devils v National Hockey League. Do roku 2022 hrával v slovenskej extralige za HK Nitra. Ako člen slovenskej hokejovej reprezentácie vybojoval bronzovú medailu na olympijských hrách v Pekingu.
Klubová kariéra.
HK Nitra (2019 – 2022).
Hokeju sa začal venovať v rodnom Liptovskom Mikuláši, kde pôsobil do roku 2019, kedy sa presunul do Nitry. V extralige debutoval vo veku pätnásť rokov a po Andrejovi Podkonickom sa stal druhým najmladším hokejistom, ktorý sa predstavil v najvyššej hokejovej súťaži na Slovensku. Prvý kanadský bod v extralige zapísal, zhodou okolností, proti Liptovskému Mikulášu v septembri 2019.
V sezóne 2019/20 naskočil do dvanástich stretnutí za HK Nitra, ktorý ho neskôr poslal na hosťovanie do druholigových Levíc. V drese HK Levice stihol odohrať 20 zápasov, v ktorých sa dvakrát gólovo presadil a na šesť ďalších zásahov prihrával.
V nasledujúcom ročníku sa už naplno etabloval do zostavy extraligovej Nitry, za ktorú odohral 37 duelov, v ktorých zapísal devätnásť bodov. Klub ho nasadil aj do play-off, ale pre Nitru sa sezóna skončila už v prvom kole po prehre 1ː4 na zápasy proti Slovanu Bratislava. Na konci sezóny bol draftovaný v importnom drafte do kanadskej juniorskej ligy CHL tímom Cape Breton Eagles, ale Nemec sa rozhodol zotrvať v Nitre.
V sezóne 2021/22 odohral v základnej časti za Nitru 39 zápasov so ziskom 26 bodov za jeden presný zásah a 25 asistencií. Po ofenzívnej stránke sa mu darilo aj vo vyraďovacej časti, v 19 zápasoch nazbieral 17 bodov a mal leví podiel na postupe Nitry do finále play-off. Avšak podobne ako rok predtým Nitra nestačila na HC Slovan.
New Jersey Devils (2022 – súčasnosť).
Šimon Nemec bol draftovaný do NHL v roku 2022 z druhého miesta klubom New Jersey Devils, na rad prišiel hneď po krajanovi Jurajovi Slafkovskom. Slovensko sa tak stalo druhou európskou krajinou v dejinách NHL, ktorá mala na jednom drafte jednotku a dvojku (predtým Rusko v roku 2004, jednotka – Alex Ovečkin, dvojka – Jevgenij Malkin). Nemec bol zároveň najvyššie draftovaným obrancom svojho ročníka a najvyššie draftovaným slovenským obrancom vôbec. V júli 2022 podpísal vstupný kontrakt s platnosťou na tri sezóny do roku 2025.
Reprezentačná kariéra.
V roku 2021 sa zúčastnil majstrovstiev sveta hráčov do 20 rokov. Napriek tomu, že patril medzi úplne najmladších hráčov na turnaji, tak v piatich zápasoch pozbieral štyri body a bol vybraný medzi troch najlepších hráčov tímu. Zároveň sa stal najproduktívnejším šestnásťročným obrancom turnaja od roku 1977.
Toho roku debutoval aj v seniorskej reprezentácii, na majstrovstvách sveta v Rige. V piatich zápasoch získal jeden bod a slovenskej reprezentácii pomohol k prvej účasti vo štvrťfinále od roku 2013.
V sezóne 2021/22 Slovensku pomohol ku kvalifikácii na Zimné olympijské hry a zmestil sa aj do záverečnej nominácie. V siedmich zápasoch zaknihoval bod za asistenciu a z turnaja si odnášal bronzovú medailu. Na majstrovstvách sveta vo Fínsku sa mu po individuálnej stránke darilo viacej, so šiestimi bodmi v ôsmich zápasoch bol najproduktívnejším obrancom tímu, ale Slovensko vypadlo už vo štvrťfinále proti domácej reprezentácií. Nemec po vypadnutí svojho klubu z play-off posilnil Slovensko aj na MS 2023.